BG Официален вестник на Европейския съюз L 284/36

РЕШЕНИЕ ЗА ИЗПЪЛНЕНИЕ НА КОМИСИЯТА

от 25 октомври 2013 година

за одобряване на системата на Bosch за основаваща се на навигация подготовка на степента на зареждане на акумулаторната батерия (Bosch system for navigation-based preconditioning of the battery state of charge) на хибридни автомобили като иновативна технология за намаляване на емисиите на CO2 от леки пътнически автомобили съгласно Регламент (ЕО) № 443/2009 на Европейския парламент и на Съвета

(текст от значение за ЕИП)

(2013/529/ЕС)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 12, параграф 4 от него,

като има предвид, че:

(1) Доставчикът Robert Bosch Car Multimedia GmbH („заявителят“) подаде заявление за одобрение на основаваща се на навигация система за подготовка на степента на зареждане на акумулаторната батерия на хибридни превозни средства като иновативна технология на 29 януари 2013 г. Пълнотата на заявлението беше оценена в съответствие с член 4 от Регламент за изпълнение (ЕС) № 725/2011 на Комисията (2). Беше установено, че заявлението е пълно, а срокът за оценяване на заявлението от Комисията започна да тече от деня след датата на официалното му получаване, т.е. от 30 януари 2013 г.

(2) Заявлението беше оценено в съответствие с член 12 от Регламент (ЕО) № 443/2009, с Регламент за изпълнение (ЕС) № 725/2011 и с техническите насоки за изготвяне на заявления за одобрение на иновативни технологии съгласно Регламент (ЕО) № 443/2009 (техническите насоки) (3).

(3) Заявлението се отнася за система за контрол на степента на зареждане на акумулаторната батерия в хибридни електрически превозни средства посредством навигационна система, която следи постоянно геопространственото позициониране на превозното средство и предоставя информация за профилите на наклона по маршрута с цел да се изчисли потенциалът за възстановяване по маршрута и да се адаптира степента на зареждане, така че енергията да се усвоява и възстановява максимално. По-конкретно, когато автомобилът се изкачва по наклон, електроенергията от акумулаторната батерия може да се използва максимално, като по този начин се постига по-висока степен на усвояване на енергията от акумулаторната батерия на превозно средство в сравнение с традиционната стратегия за определяне на степента на зареждане на акумулаторната батерия. Когато превозното средство се спуска по наклон, енергията се използва за зареждане на акумулатора. За да отговаря на условията за екологична иновация, системата следва да е постоянно активен елемент на стратегията за работа на силовото предаване.

(4) Комисията счита, че информацията, предоставена в заявлението, доказва, че условията и критериите, посочени в член 12 от Регламент (ЕО) № 443/2009 и в членове 2 и 4 от Регламент за изпълнение (ЕС) № 725/2011, са изпълнени.

(5) Заявителят доказа, че проникването на пазара през 2009 г. на технологии от вида, описан в заявлението, не надвишава праговата стойност, посочена в член 2, параграф 2, буква а) от Регламент за изпълнение (ЕС) № 725/2011. Това твърдение се подкрепя и от придружаващия доклад от проверка. Въз основа на това Комисията счита, че основаващата се на навигация система за подготовка на степента на зареждане на акумулаторната батерия на хибридни превозни средства, предоставена от заявителя, следва да се приеме за отговаряща на критерия за допустимост, посочен в член 2, параграф 2, буква а) от Регламент за изпълнение (ЕС) № 725/2011.

(6) За да се определи намаляването на емисиите на CO2, което ще донесе иновативната технология, когато бъде инсталирана в превозно средство, е необходимо да се определи базовото превозно средство, с което следва да бъде сравнявана ефективността на оборудваното с иновативната технология превозно средство, както е предвидено в членове 5 и 8 от Регламент за изпълнение (ЕС) № 725/2011. Комисията установи, че базовото превозно средство следва да бъде идентично с превозното средство с екологичната иновация, без обаче при него иновативната технология да е включена.

(7) Заявителят е предоставил изчерпателна методика за изпитване на намалението на CO2. С цел да се демонстрира намаляването на емисиите на CO2, дължащо се на технологията, беше определена методика на изпитване, която отразява скоростта и профилите на наклона на пътищата, които са характерни за моделите на шофиране и маршрутите в Европа. Заявителят е извлякъл профилите на наклона на пътя от информация, събрана при изчерпателни реални изпитвания, както и от данните за наклоните на пътя в целия ЕС. С цел да се осигури необходимата представителност, профилите на наклона на пътя са комбинирани със скоростни профили, които са близо до скоростния профил, определен в Новия европейски цикъл на движение (NEDC). При по-ниските скорости има разлики, но те водят до отчитането на по-ниско от действителното намаляване на емисиите на CO2, дължащо се на иновативната технология. Еталонният изпитвателен цикъл следва да се използва за набор от изпитвания върху барабанен динамометричен стенд при включена и изключена иновативна технология. Заявителят също така изчисли и демонстрира времевия дял на използването на технологията при нормални работни условия (коефициент на използване). Комисията счита, че методиката на изпитване и еталонният изпитвателен цикъл, осигурени от заявителя, са в състояние да докажат по реалистичен начин и с висока статистическа значимост, в съответствие с член 6 от Регламент за изпълнение (ЕС) № 725/2011, ползите от иновативната технология по отношение на емисиите на CO2.

(8) Комисията счита, че заявителят е доказал по задоволителен начин, че намалението на емисиите, постигнато чрез иновативната технология, е най-малко 1 g CO2/km за хибридни електрически превозни средства (ХЕПС/ХЕПС-ЕМ), както е определено в член 2, параграф 16 от Регламент (ЕО) № 692/2008 (4) на Комисията, с маса в състояние годно за експлоатация от 1 650 kg или повече. За превозни средства с маса в състояние годно за експлоатация под 1 650 kg не е доказано, че тези намаления са достатъчно високи, за да надхвърлят прага от 1 g CO2/km.

(9) Тъй като намаляването на емисиите на CO2, дължащо се на въпросната технология, не може да бъде определено с помощта на изпитването относно емисиите на CO2 за одобрение на типа, посочени в Регламент (ЕО) № 715/2007 на Европейския парламент и на Съвета (5) и Регламент (ЕО) № 692/2008, Комисията приема факта, че технологията не е обхваната от стандартния цикъл на изпитване в съответствие с член 12, параграф 2, буква в) от Регламент (ЕО) № 443/2009.

(10) Комисията установи, че докладът от проверката е изготвен от TÜV SÜD Automotive GmbH, който е независим и сертифициран орган, и че докладът подкрепя констатациите, посочени в заявлението.

(11) В този контекст Комисията счита, че не следва да бъдат повдигани възражения по отношение на одобряването на въпросната иновативна технология.

(12) Всеки производител, който иска да намали своите средни специфични емисии на CO2, за да постигне специфичната си цел по отношение на емисиите чрез намаляване на емисиите на CO2, дължащо се на използването на иновативната технология, одобрена с настоящото решение, следва, в съответствие с член 11, параграф 1 от Регламент за изпълнение (ЕС) № 725/2011, да се позове на настоящото решение в заявлението си за ЕО сертификат за одобрение на типа за съответните превозни средства,

ПРИЕ НАСТОЯЩОТО РЕШЕНИЕ:

Член 1

1. Използването на основаващата се на навигация система на Bosch за подготовка на степента на зареждане на акумулаторната батерия на хибридни превозни средства се одобрява като иновативна технология по смисъла на член 12 от Регламент (ЕО) № 443/2009 за използването му в хибридни електрически превозни средства от тип M1 с маса в състояние годно за експлоатация от 1 650 kg или повече.

2. Намаляването на емисиите на CO2, дължащо се на използването на системата на Bosch за подготовка на степента на зареждане на акумулаторната батерия на хибридни превозни средства, посочена в параграф 1, се определя с помощта на методиката, изложена в приложението.

Член 2

Настоящото решение влиза в сила на 20-ия ден след публикуването му в Официален вестник на Европейския съюз.

Съставено в Брюксел на 25 октомври 2013 година. За Комисията Председател José Manuel BARROSO

(1) ОВ L 140, 5.6.2009 г., стр. 1.

(2) Регламент за изпълнение (ЕС) № 725/2011 на Комисията от 25 юли 2011 г. за установяване на процедура за одобрение и сертифициране на иновативни технологии за намаляване на емисиите на CO2 от пътнически автомобили съгласно Регламент (ЕО) № 443/2009 на Европейския парламент и на Съвета (ОВ L 194, 26.7.2011 г., стр. 19).

(3) http://ec.europa.eu/clima/policies/transport/vehicles/cars/docs/guidelines_en.pdf

(4) Регламент (ЕО) № 692/2008 на Комисията от 18 юли 2008 г. за прилагане и изменение на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (ОВ L 199, 28.7.2008 г., стр. 1).

(5) Регламент (ЕО) № 715/2007 на Европейския парламент и на Съвета от 20 юни 2007 г. за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (ОВ L 171, 29.06.2007 г., стр. 1).